MT Il-Ġurnal Uffiċjali ta’ l-Unjoni Ewropea 296

REGOLAMENT TAL-KUMMISSJONI (KE) Nru 491/2006

tas-27 ta' Marzu 2006

li jemenda r-Regolament (KE) Nru 2375/2002 li jiftah u jipprovdi għall-amministrazzjoni ta' kwoti tariffali (tariffarji) Komunitarji għal qamħ komuni ta' kwalità differenti minn dik superjuri oriġinanti minn pajjiżi terzi u li tidderoga mir-Regolament tal-Kunsill (KEE) Nru 1766/92

IL-KUMMISSJONI TAL-KOMUNITAJIET EWROPEJ

Wara li kkunsidrat it-Trattat li jistabbilixxi l-Komunità Ewropea,

Wara li kkunsidrat ir-Regolament tal-Kunsill (KE) Nru 1784/2003 tad-29 ta' Settembru 2003 dwar l-organizzazzjoni komuni tas-suq fiċ-ċereali (1), u partikolarment l-Artikolu 12(1) tiegħu,

Billi:

(1) Fid-dawl ta’ l-esperjenza miksuba mill-applikazzjoni tar-Regolament tal-Kummissjoni (KE) Nru 2375/2002 (2), jidher li xi dispożizzjonijiet ta’ dak ir-Regolament iridu jeħtieġu jiġu ċċarati u simplifikati. Bil-għan li jitjieb il-monitoraġġ tal-importazzjonijiet li jkunu saru b’din il-kwota tariffarja, jeħtieġ li kull subkwota tingħata numru tas-serje. Jeħtieġ ukoll jiġi mfakkar li t-talbiet għal-liċenzji tal-importazzjoni jitressqu skont ir-Regolament (KE) Nru 1291/2000 tal-Kummissjoni (3) u għalhekk l-applikant irid jiddepożita garanzija dakinhar tat-talba għal-liċenzja.

(2) Sabiex ikunu jistgħu jiġu vverifikati l-kwantitajiet realment mitluba minn operatur, jeħtieġ li jiġi ppreċiżat l-obbligu għall-operatur biex jiddepożita biss talba waħda għal liċenzja tal-importazzjoni għal kull numru tas-serje u għal kull perjodu ta’ ġimgħa kkonċernat, u li tiġi prevista wkoll sanzjoni fil-każ li dan l-obbligu ma jiġix irrispettat.

(3) Fid-dawl tal-modernizzazzjoni tal-ġestjoni tas-sistema, jeħtieġ tiġi prevista t-trasmizzjoni b’mod elettroniku tal-informazzjoni mitluba mill-Kummissjoni.

(4) Sabiex ikun possibbli monitoraġġ aħjar tal-importazzjonijiet bis-subkwota għall-pajjiżi terzi għajr l-Istati Uniti u l-Kanada, l-applikazzjoni għal-liċenzja tal-importazzjoni u ċ-ċertifikat tal-importazzjoni għandhom isemmu pajjiż tal-oriġini wieħed biss.

(5) Il-miżuri provduti f’dan ir-Regolament huma skond l-opinjoni tal-Kumitat ta’ ġestjoni għal ċereali;

ADOTTAT DAN IR-REGOLAMENT:

Artikolu 1

Regulation (EC) No 2375/2002 is hereby amended as follows:

1) Fl-Artikolu 3, il-paragrafu 1 jinbidel bit-test li ġej: “1. Il-kwota tariffarja tal-importazzjoni globali tinqasam fi tliet subkwoti: a) subkwota I (numru tas-serje 09.4123): 572 000 tunnellata għall-Istati Uniti; b) subkwota II (numru tas-serje 09.4124): 38 000 tunnellata għall-Kanada; c) subkwota III (numru tas-serje 09.4125): 2 371 600 tunnellata għall-pajjiżi terzi l-oħra”;

2) L-Artikolu 4a ġie miżjud: “Artikolu 4a Operatur jista' jressaq ċertifikat ta' importazzjoni wieħed biss għal kull numru tas-serje e u għal kull perjodu ta' ġimgħa skont l-Artikolu 5(1). Meta operatur iressaq aktar minn applikazzjoni waħda, l-applikazzjonijiet kollha tiegħu jiġu rrifjutati u l-garanziji ddepożitati meta tressqu l-applikazzjonijiet jittieħdu mill-Istat Membru kkonċernat.”

3) L-Artikolu 5 għandu jinbidel kif ġej: a) il-paragrafu 1 jinbidel b'li ġej: “1. L-applikazzjonijiet ghal-liċenzji għall-importazzjoni għandhom jiġu depożitati għand l-awtoritajiet kompetenti ta' l-Istati Membri kull nhar ta' Tnejn sa mhux aktar tard mis-13.00 (ħin ta' Brussell). L-applikant iressaq l-applikazzjoni għal-liċenzja lill-awtorità kompetenti tal-Istat Membru li fih huwa irreġistrat għall-iskopijiet tal-VAT. L-applikant jiddepożita garanzija skont l-Artikolu 15(2) tar-Regolament (KE) Nru 1291/2000 għas-somma stipulata fl-Artikolu 10 ta’ dan ir-Regolament. Kull applikazzjoni għal-liċenzja tindika kwantità li ma tistax taqbeż il-kwantità disponibbli għal kull subkwota jew għal kull tranche ikkonċernata. L-applikazzjoni għal-liċenzja ta’ l-importazzjoni u l-liċenzja ta’ l-importazzjoni għandhom isemmu pajjiż tal-oriġini wieħed biss.”; b) fil-paragrafu 2, it-termini “permezz ta' fax” jiġu sostitwiti bit-termini “elettronikament”; c) il-paragrafu 3 jinbidel b'li ġej: “3. Jekk it-total tal-kwantitajiet mogħtija sa mill-bidu tal-perjodu u l-kwantitajiet imsemmija fil-paragrafu 2 jaqbżu l-kwantità tas-subkwota relevanti jew tat-tranche ikkonċernata, il-Kummissjoni għandha tiffissa, sa mhux aktar tard mit-tielet jum ta’ xogħol wara li l-applikazzjonijiet jiġu depożitati, koeffiċjenti ta' tnaqqis li għandhom jiġi applikat għall-kwantitajiet mitluba.”; d) il-paragrafu 4 jinbidel b'li ġej: “4. Wara li eventwalment jiġu applikati koeffiċjenti ta’ tnaqqis iffissati skont il-paragrafu 3, l-awtoritajiet kompetenti tal-Istati Membri għandhom, fir-raba’ jum ta’ xogħol li jiġi wara l-jum tat-tressiq tal-applikazzjoni, joħorġu l-liċenzji tal-importazzjoni li tikkorrispondi għall-applikazzjonijiet ikkomunikati lill-Kummissjoni skont il-paragrafu 2. Fil-jum tal-ħruġ tal-applikazzjonijiet tal-importazzjoni, l-awtoritajiet kompetenti tal-Istati Membri għandhom jibagħtu elettronikament lill-Kummissjoni, sa mhux aktar tard mis-18.00 ħin ta' Brussell, il-kwantità totali li toħroġ mis-somma tal-kwantitajiet li għalihom inħarġu liċenzji tal-importazzjoni dakinhar stess, abbażi tal-mudell li jidher fl-Anness.”

4) L-Anness inbidel bit-test li jidher fl-Anness għal dan ir-Regolament.

Artikolu 2

Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fi Il-Ġurnal Uffiċjali ta’ l-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, 27 ta' Marzu 2006. Għall-Kummissjoni Mariann FISCHER BOEL Membru tal-Kummissjoni

(1) ĠU L 270, 21.10.2003, p. 78. Ir-Regolament kif emendat l-aħħar bir-Regolament (KE) Nru 1154/2005 (ĠU L 187, 19.7.2005, p. 11).

(2) ĠU L 358, 31.12.2002, p. 88. Regolament kif emendat l-aħħar mir-Regolament (KE) Nru 777/2004 (ĠU L 123, 27.4.2004, p. 50).

(3) ĠU L 152, 24.6.2000, p. 1.